CELEX: 52020PC0256
Language: sk
Date: 2020-06-22
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie (EÚ) 2018/485, ktorým sa Dánsku povoľuje uplatňovať osobitné opatrenie odchyľujúce sa od článku 75 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli22. 6. 2020
            COM(2020) 256 final
            2020/0124(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie (EÚ) 2018/485, ktorým sa Dánsku povoľuje uplatňovať osobitné opatrenie odchyľujúce sa od článku 75 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 smernice Rady 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber dane z pridanej hodnoty (ďalej len „DPH“) alebo zabrániť určitým formám daňových únikov alebo vyhýbaniu sa dani.
            
            
               Dánsko požiadalo listom, ktorý Komisia zaevidovala 21. februára 2020, o povolenie naďalej uplatňovať režim paušálnej sadzby na súkromné používanie ľahkých nákladných vozidiel s maximálnou povolenou celkovou hmotnosťou tri tony, ktoré boli zaregistrované výlučne na účely podnikania, čím by sa predĺžilo uplatňovanie osobitného opatrenia udeleného vykonávacím rozhodnutím Rady (EÚ) 2018/485
                  2
               , ktoré sa odchyľuje od článku 75 smernice o DPH.
            
            
               Komisia v súlade s článkom 395 ods. 2 smernice o DPH informovala o žiadosti predloženej Dánskom ostatné členské štáty listom z 2. apríla 2020. Komisia listom z 3. apríla 2020 oznámila Dánsku, že má všetky informácie potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  S cieľom zjednodušiť výber DPH a bojovať proti daňovým únikom Dánsko v roku 2011 požiadalo o výnimku, ktorá by mu umožnila zaviesť režim paušálnej sadzby v prípade používania ľahkých nákladných vozidiel s maximálnou povolenou celkovou hmotnosťou tri tony, registrovaných výlučne na účely podnikania. Túto žiadosť o výnimku Rada schválila vykonávacím rozhodnutím 2012/447/EÚ z 24. júla 2012
                     3
                  . Dánsko dvakrát požiadalo o predĺženie platnosti opatrenia, a tieto žiadosti boli schválené vykonávacím rozhodnutím Rady (EÚ) 2015/992 z 19. júna 2015
                     4
                   a vykonávacím rozhodnutím Rady (EÚ) 2018/485. Platnosť tohto druhého vykonávacieho rozhodnutia Rady uplynie 31. decembra 2020.
               
               
                  Z dánskych právnych predpisov bez tohto odchyľujúceho sa opatrenia vyplýva, že používaním takéhoto vozidla, ktoré bolo registrované výlučne na účely podnikania, na súkromné účely by zdaniteľná osoba prišla o nárok na odpočítanie DPH z obstarávacej ceny vozidla v plnej výške. Dánsko v súčasnosti využíva doložku o zachovaní status quo podľa článku 176 smernice o DPH v súvislosti s odpočítaním DPH z obstarávacej ceny a nákladov na prevádzku ľahkých nákladných vozidiel s maximálnou povolenou hmotnosťou do troch ton. Podnik, ktorý takéto ľahké nákladné vozidlo zaregistruje ako vozidlo výlučne na účely podnikania, získa oprávnenie v plnej výške odpočítať DPH z obstarávacej ceny a nákladov na prevádzku vozidla. Naproti tomu podnik, ktorý zaregistruje ľahké nákladné vozidlo na účely podnikania aj na osobné účely, nemá oprávnenie na odpočítanie DPH z obstarávacej ceny, môže si však v plnej výške uplatniť odpočítanie DPH z nákladov na prevádzku vozidla.
               
               
                  Opísaný dánsky systém môže byť z administratívneho hľadiska zložitý a nákladný pre zdaniteľnú osobu aj pre daňovú správu. Dánsko preto požiadalo o povolenie uplatňovať zjednodušený postup, ktorý už bol povolený vykonávacím rozhodnutím Rady 2012/447/EÚ a následne aj vykonávacím rozhodnutím Rady (EÚ) 2015/992/EÚ a vykonávacím rozhodnutím Rady (EÚ) 2018/485.
               
               
                  Podľa článku 75 smernice o DPH, ak je tovar, ktorý je súčasťou majetku podniku, použitý na súkromné účely, základ dane pri určení splatnej DPH tvorí výška celkových nákladov vynaložených zdaniteľnou osobou v súvislosti s poskytovaním týchto služieb. Systém paušálnej sadzby používaný v Dánsku by mohli zdaniteľné osoby využívať najviac dvadsať dní v jednotlivom kalendárnom roku. Podľa tohto systému platí zdaniteľná osoba poplatok za deň za súkromné použitie vozidla. Paušálna suma, ktorá sa má denne platiť za používanie vozidla na súkromné účely, je 40 DKK a vzťahuje sa len na DPH. Túto sumu stanovila dánska vláda na základe analýzy vnútroštátnych štatistík. Podobná platba by sa na základe samostatných vnútroštátnych právnych predpisov vyžadovala na pokrytie dane z príjmov v súvislosti s odpredajom firemného automobilu, ako aj príplatok k cestnej dani. Ak by zdaniteľná osoba používala vozidlo na súkromné účely viac ako dvadsať dní v kalendárnom roku, uplatňovali by sa pravidlá o zachovaní status quo a zdaniteľná osoba by stratila nárok na odpočítanie obstarávacej ceny vozidla v plnej výške.
               
               
                  Dánske orgány vyvinuli elektronický systém, pomocou ktorého môžu zdaniteľné osoby uhrádzať danú dennú paušálnu sumu buď online alebo prostredníctvom mobilnej aplikácie. V čase vykonania platby dostane zdaniteľná osoby „dennú potvrdenku“ ako doklad o zaplatení DPH. Dánske orgány sa domnievajú, že systémom sa zjednodušujú účtovné povinnosti zdaniteľných osôb, ako aj povinnosť daňových úradov vyberať a vyrubovať dane.
               
               
                  Tento zjednodušený postup je nepovinný. Zdaniteľná osoba by si tak naďalej mohla zaregistrovať ľahké nákladné vozidlo ako vozidlo používané na účely podnikania aj na súkromné účely, ak jej to tak vyhovuje.
               
               
                  Podľa článku 3 vykonávacieho rozhodnutia Rady (EÚ) 2018/485 Dánsko predložilo spolu so žiadosťou o predĺženie platnosti aj správu o preskúmaní opatrenia. Podľa dánskych orgánov zjednodušený postup v posledných rokoch fungoval veľmi dobre a dánske orgány majú dobré dôvody na to, aby sa tento postup používal aj naďalej.
               
               
                  Je preto vhodné povoliť Dánsku, aby uplatňovalo odchyľujúce sa opatrenie aj naďalej do 31. decembra 2023.
               
            
            
               •Súlad s existujúcimi ustanoveniami v tejto oblasti politiky
            
            
               V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočítanie DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení o zachovaní status quo, ktorými sa obmedzuje právo na odpočítanie v súvislosti s osobnými motorovými vozidlami.
            
            
               
                  Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa obmedzenie práva na odpočítanie
                     5
                   môže vzťahovať, je takáto výnimka až do harmonizácie týchto pravidiel na úrovni EÚ primeraná.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               
                  Článok 395 smernice o DPH.
               
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom je návrh založený, patrí návrh do výlučnej právomoci Európskej únie. Zásada subsidiarity sa preto neuplatňuje.
               
            
            
               •Proporcionalita
            
            
               Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               
                  Vzhľadom na obmedzený rozsah výnimky je osobitné opatrenie úmerné sledovanému cieľu, t. j. zjednodušiť povinnosti týkajúce sa DPH a výber DPH, ako aj bojovať proti daňovým únikom.
               
            
            
               •Výber nástroja
            
            
               
                  Navrhovaným nástrojom je vykonávacie rozhodnutie Rady.
               
               
                  Podľa článku 395 smernice o DPH je výnimka zo spoločných pravidiel o DPH možná iba na základe oprávnenia Rady, ktorá koná jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Nevykonali sa žiadne konzultácie so zainteresovanými stranami. Tento návrh vychádza zo žiadosti predloženej Dánskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Cieľom návrhu je zabrániť daňovým únikom súvisiacim s DPH a zjednodušiť postup zdanenia, a preto má potenciálne priaznivý vplyv na podniky aj správne orgány. Dánsko toto riešenie považuje za vhodné opatrenie. Dánsko predložilo správu o preskúmaní opatrenia, podľa ktorej zjednodušený postup v posledných rokoch fungoval veľmi dobre a existujú dobré dôvody na to, aby sa tento postup používal aj naďalej.
               
               
                  Podľa údajov, ktoré Dánsko predložilo, bolo v rokoch 2017, 2018 a 2019 predaných v uvedenom poradí 22 383, 25 755 a 28 854 denných poukazov každý za 225 DKK, pričom DPH z každého predaného denného poukazu predstavovala 40 DKK. Opatrenie sa tak využívalo v miere, ktorá sa očakávala pri jeho prijatí.
               
            
            
               •Základné práva
            
            
               
                  Návrh nemá žiadne dôsledky z hľadiska ochrany základných práv.
               
            
            
               4.VPLYV NA ROZPOČET
            
         
         
            
               
                  Návrh nebude mať nepriaznivý vplyv na vlastné zdroje Únie pochádzajúce z DPH.
               
            
            
               5.ĎALŠIE PRVKY
            
            
               
                  Návrh obsahuje doložku o ukončení platnosti – automaticky určenú lehotu stanovenú na 31. decembra 2023.
               
               
                  Ak by Dánsko uvažovalo o predĺžení tohto odchyľujúceho sa opatrenia na obdobie po roku 2023, Komisii by malo súčasne so žiadosťou o predĺženie platnosti predložiť správu o preskúmaní opatrenia, a to najneskôr 31. marca 2023.
               
            
            
               2020/0124 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie (EÚ) 2018/485, ktorým sa Dánsku povoľuje uplatňovať osobitné opatrenie odchyľujúce sa od článku 75 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  6
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Listom, ktorý Komisia zaevidovala 21. februára 2020, Dánsko požiadalo v súlade s článkom 395 ods. 2 prvým pododsekom smernice 2006/112/ES o povolenie uplatňovať osobitné opatrenie odchyľujúce sa od článku 75 uvedenej smernice, ktorým sa upravuje právo na odpočítanie dane z pridanej hodnoty (DPH) na vstupe.
            
            
               (2)Podľa článku 395 ods. 2 druhého pododseku smernice 2006/112/ES Komisia listom z 2. apríla 2020 informovala ostatné členské štáty o žiadosti, ktorú Dánsko predložilo. Komisia listom z 3. apríla 2020 oznámila Dánsku, že má všetky informácie potrebné na posúdenie žiadosti.
            
            
               (3)Bez odchyľujúceho sa opatrenia dánske právne predpisy stanovujú, že ak zdaniteľná osoba na dánskych úradoch zaregistruje ľahké nákladné vozidlo s maximálnou povolenou celkovou hmotnosťou tri tony ako vozidlo používané výlučne na účely podnikania, je oprávnená odpočítať v plnej výške DPH na vstupe z obstarávacej ceny a nákladov na prevádzku vozidla. Ak sa takéto vozidlo následne používa na súkromné účely, zdaniteľná osoba stráca právo na odpočítanie DPH z obstarávacej ceny vozidla.
            
            
               (4)S cieľom zmierniť dôsledky uvedeného režimu Dánsko požiadalo o povolenie zaviesť osobitné opatrenie odchyľujúce sa od článku 75 smernice 2006/112/ES. Vykonávacím rozhodnutím Rady 2012/447/EÚ
                  7
                sa Dánsku povolilo zaviesť osobitné opatrenie a platnosť povolenia bola následne vykonávacím rozhodnutím Rady (EÚ) 2015/992 predĺžená do 31. decembra 2017
                  8
               . Vykonávacím rozhodnutím Rady (EÚ) 2018/485
                  9
                sa Dánsku povolilo uplatňovať dané osobitné opatrenie od 1. januára 2018 do 31. decembra 2020.
            
            
               (5)Zdaniteľným osobám, ktoré vozidlo zaregistrovali ako vozidlo používané výlučne na účely podnikania, by toto opatrenie umožnilo používať dané vozidlo aj na súkromné účely a základ dane z príslušnej operácie považovanej za poskytovanie služieb podľa článku 75 smernice 2006/112/ES vypočítať na základe paušálnej dennej sadzby, takže by nemuseli prísť o nárok na odpočítanie DPH z obstarávacej ceny vozidla.
            
            
               (6)Táto zjednodušená metóda výpočtu by však mala byť obmedzená na používanie vozidla na súkromné účely najviac počas dvadsiatich dní v kalendárnom roku a paušálna sadzba DPH, ktorá sa má zaplatiť, by mala byť stanovená na 40 DKK za každý deň používania vozidla na súkromné účely. Túto sumu stanovila dánska vláda na základe analýzy vnútroštátnych štatistík.
            
            
               (7)Cieľom tohto opatrenia, ktoré by sa malo uplatňovať na ľahké nákladné vozidlá s maximálnou povolenou celkovou hmotnosťou tri tony, je zjednodušiť povinnosti súvisiace s DPH pre zdaniteľné osoby, ktoré vozidlo zaregistrované výlučne na účely podnikania príležitostne používajú aj na súkromné účely, čím by sa zjednodušil postup výberu DPH. Zdaniteľné osoby by si však naďalej mohli zvoliť možnosť zaregistrovať ľahké nákladné vozidlo ako vozidlo používané na účely podnikania aj na súkromné účely. V takomto prípade by zdaniteľné osoby stratili nárok na odpočítanie DPH z obstarávacej ceny vozidla, ale nemali by povinnosť platiť denný poplatok za prípadné použitie vozidla na súkromné účely.
            
         
         
            
               (8)Povolenie opatrenia, ktorým sa zabezpečí, aby zdaniteľná osoba, ktorá vozidlo zaregistrované výlučne na účely podnikania príležitostne používa na súkromné účely, neprišla o nárok na odpočítanie DPH na vstupe z daného vozidla v plnej výške, je v súlade so všeobecnými pravidlami odpočítania dane stanovenými v smernici 2006/112/ES.
            
            
               (9)Povolenie by malo byť časovo obmedzené, takže jeho platnosť by sa mala skončiť 31. decembra 2023.
            
            
               (10)Ak Dánsko požiada o ďalšie predĺženie platnosti osobitného opatrenia na obdobie po 31. decembri 2023, malo by Komisii do 31. marca 2023 spolu so žiadosťou o predĺženie platnosti predložiť správu.
            
            
               (11)Výnimka bude mať len zanedbateľný účinok na celkovú sumu príjmov z DPH vybraných na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH.
            
            
               (12)Vykonávacie rozhodnutie (EÚ) 2018/485 by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               V článku 3 vykonávacieho rozhodnutia (EÚ) 2018/485 sa druhý a tretí odsek nahrádza takto:
            
            
               „Uplatňuje sa od 1. januára 2018 do 31. decembra 2023.
            
            
               Prípadná žiadosť o predĺženie platnosti opatrenia stanoveného v tomto rozhodnutí sa Komisii predloží do 31. marca 2023 a pripojí sa k nej správa, ktorej súčasťou bude preskúmanie daného opatrenia.“
            
            
               Článok 2
            
            
               Toto rozhodnutie je určené Dánskemu kráľovstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Ú. v. EÚ L 81, 23.3.2018, s. 13 – 14.
               
               
                  
                     (3)
                  
                        Ú. v. EÚ L 202, 28.7.2012, s. 24 – 25.
               
               
                  
                     (4)
                  
                        Ú. v. EÚ L 159, 25.6.2015, s. 66 – 67. 
               
               
                  
                     (5)
                  
                        KOM(2004) 728 v konečnom znení – návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014
                  
                  (Ú. v. EÚ C 153, 21.5.2014, s. 3). 
               
               
                  
                     (6)
                  
                        Ú. v. EÚ L 347, 11.12.2006, s. 1.
               
               
                  
                     (7)
                  
                        Ú. v. EÚ L 202, 28.7.2012, s. 24 – 25.
               
               
                  
                     (8)
                  
                        Ú. v. EÚ L 159, 25.6.2015, s. 66 – 67. 
               
               
                  
                     (9)
                  
                        Ú. v. EÚ L 81, 23.3.2018, s. 13 – 14.